تہذیب حافی

تہذیب حافی (اصل نام تہذیب الحسن، قلمی نام تہذیب حافی) نئے انداز سے بھرپور، جدید اور خوبصورت لب و لہجے کے نوجوان شاعر ہیں۔ تہذیب حافی 5 دسمبر 1989ء کو (ریتڑا) تحصیل تونسہ شریف (ضلع ڈیرہ غازی خان) میں پیدا ہوئے۔ مہران یونیورسٹی سے سافٹ وئیر انجینئرنگ کرنے کے بعد بہاولپور یونیورسٹی سے ایم اے اردو کیا۔ آج کل لاہور میں مقیم ہیں۔ تونسہ کی علمی و ادبی فضا میں بچپن گزار کر وہ تعلیمی سلسلہ میں کوٹ ادو، اسلام آباد، فیصل آباد اور جامشورو میں مقیم رہے جہاں کیڈٹ کالج کوٹ ادو، انٹرنیشنل اسلامی یونیورسٹی اسلام آباد اور مہران یونیورسٹی آف انجینرنگ اینڈ ٹیکنالوجی جامشورو سے تعلیم حاصل کی۔ تعلیمی مصروفیات کے دوران ان کا شعری سفر شروع ہو چکا تھا۔ وہ یونیورسٹی کی زندگی سے ہی مشاعروں کا حصہ بننا شروع کر چکے تھے اور ان کو ادبی حلقوں میں پزیرائی حاصل ہوئی۔
میں سخن میں ہوں اس جگہ کہ جہاں
سانس لینا بھی شاعری ہے مجھے
........
کوئئ تمھارا سفر پر گیا تو پوچھیں گے
کہ ریل گذرے تو ہم ہاتھ کیوں ہلاتے ہیں
.....
ترے لگائے ہوئے زخم کیوں نہیں بھرتے
مرے لگائے ہوئے پیڑ سوکھ جاتے ہیں
......
ساری عمر اسی خواہش میں گذری ہے
دستک ہوگی اور دروازہ کھولوں گا
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
مرا موسموں سے تو پھر گلہ ہی فضول ہے
تجھے چھو کے بھی میں اگر ہرا نہیں ہو رہا
ترے جیتے جاگتے اور کوئی مرے دل میں ہے
مرے دوست کیا یہ بہت بُرا نہیں ہو رہا
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
تم مری آنکھ کے بارے میں بہت پوچھتے ہو
یہ وہ کھڑکی ہے جو دریا کی طرف کھلتی ہے
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
تُو ادھر دیکھ مجھ سے باتیں کر
دوست چشمے تو پھوٹتے رہیں گے
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
فریب دے کے ترا جسم جیت لوں لیکن
میں پیڑ کاٹ کے کشتی نہییں بناؤں گا
میں ایک فلم بناؤں گا اپنے ثروت پر
اُور اُس میں ریل کی پٹری نہیں بناوں گا
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
شور تو وہ ہے جو کانوں کو نہ بھائے حافی
لے میں آئی ہوئی آواز بھی خاموشی ہے
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
کون ہماری پیاس پہ ڈاکہ ڈال گیا
کس نے مشکیزوں کے تسمے کھولے ہیں
ورنہ دھوپ کا پربت کس سے کٹتا تھا
اُس نے چھتری کھول کے رستے کھولے ہیں
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
میں اُس کو ہر روز بس یہی ایک جھوٹ سننے کو فون کرتا
سنو یہاں کوئی مسئلہ ہے تمھاری آواز کٹ رہی ہے
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
ترا چپ رہنا مرے ذہن میں کیا بیٹھ گیا
اتنی آوازیں تجھے دیں کہ گلا بیٹھ گیا
اتنا میٹھا تھا وہ غصے بھر لہجہ مت پوچھ
اُس نے جس جس کو بھی جانے کا کہا بیٹھ گیا
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
اُس کی تصویریں ہیں دلکش تو ہوں گی
جیسی دیواریں ہیں ویسا سایا ہے
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
میں تو آنکھیں دیکھ کے ہی بتلا دوں گا
تم میں سے کس کس نے دریا دیکھا ہے
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
کوئی بات ہے جو میں تجھ کو لکھ نہیں پا رہا
کوئی لفظ خط میں تجھے مٹا نظر آئے گا
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
تری تصویر ہٹ جائے گی لیکن
نظر دیوار پر جاتی رہے گی
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
میری آنکھوں پہ دو مقدس ہاتھ
یہ اندھیرا بی روشنی ہے مجھے
میں کہ کاغذ کی ایک کشتی ہوں
پہلی بارش ہی آخری ہے مجھے
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
صحرا سے ہو کے باغ میں آیا ہوں سیر کو
ہاتھوں میں پھول ہیں مرے پاؤں میں ریت ہے
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
یہ سبھی لوگ ترے عشق میں ٹھکرائے گئے
ان مکانوں پہ نیا رنگ نہیں ہو سکتا
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
تجھ کو چھونے کے بعد کیا ہو گا ؟
دیر تک ہاتھ کانپتے رہیں گے
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
تُو اگر جانے لگا ہے تو پلٹ کر مت دیکھ
موت لکھ کر تو قلم توڑ دیا جاتا ہے
میری لکنت پہ ترس کھاتے ہوئے دیکھ مجھے
کتنی مشکل سے ترا نام لیا جاتا ہے
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
تم نے کیسے اُس کے جسم کی خوشبو سے انکار کیا
اُس پر پانی پھینک کے دیکھو کچی مٹی جیسا ہے
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
میں چاہتا ہوں پرندے رہا کیے جائیں
میں چاہتا ہوں ترے ہونٹ سے ہنسی نکلے
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
اُس کی زباں میں اتنا اثر ہے کہ نصف شب
وہ روشنی کی بات کرے اور دیا جلے
تم چاہتے ہو تم سے بچھڑ کر بھی خوش رہوں
یعنی ہوا بھی چلتی رہے اور دیا جلے
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
اس لیے چھوڑ کے جانے لگے سب چارہ گراں
زخم سے عزت ِ مرہم نہیں رکھی جاتی
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
تم کیا جانو اُس دریا پر کیا گذری
تم نے تو بس پانی بھرنا چھوڑ دیا
بس کانوں پر ہاتھ رکھے تھے تھوڑی دیر
اور پھر اُس آواز نے پیچھا چھوڑ دیا
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
تم اُس کو مجبور کیے رکھنا باتیں کرتے رہنے پر
اتنی دیر میں میں نے اس کا لہجہ چوری کر لینا ہے ۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
اب بھلا اپنے لیے بننا سنورنا کیسا
تجھ سے ملنا ہو تو تیار نہیں ہوتا میں
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
اتنی عجلت میں کھینچی گئی
میں نہیں میری تصویر میں
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
میں آرہا تھا راستے میں پھول تھے
میں جا رہا ہوں کوئی روکتا نہیں
اُس اژدھے کی آنکھ پوچھتی رہی
کسی کو خوف آ رہا ہے یا نہیں
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
درد گھٹتا تو ہے پر ختم نہیں ہو سکتا
سانپ سوتا ہے مگر آنکھ کھلی رہتی ہے
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
نہ جانے کتنے پرندوں نے اُس میں شرکت کی
کل ایک پیڑ کی تقریب ِ رونمائی تھی
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
اس لیے گاؤں میں سیلاب آیا
ہم نے دریاؤں کی عزت نہیں کی
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
میں اگلے سال پرندوں کا دن مناوں گا
مری قریب کے جنگل سے بات ہو گئی ہے
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
ایک دریا کو پار کرنے کے بعد
جیب میں ریت کے سوا کیا ہے
......
حوالہ جات